Hartswater-moord: Slagoffer se naam bekendPiet Jacobs. Foto: Facebook Lt.kol. Hendrik Swart, woordvoerder van die polisie, het gesê Jacobs se enigste seun het Saterdag omstreeks 07:00 op sy pa se liggaam afgekom. Jacobs en sy seun het in die huis op ŉ kleinhoewe in Hartswater in die Vaalharts-skema gewoon. Volgens Swart was Jacobs alleen tuis ten tyde van die voorval. “Dit is nog nie presies duidelik hoe hy dood is nie, maar die polisie ondersoek die moontlikheid dat hy verwurg is. Hy het ook stukkende plekke aan sy gesig en krapmerke aan sy arms gehad.” Swart het gesê die motief vir die moord is nog nie bekend nie. “In dié stadium word slegs twee selfone uit die huis vermis. Die polisie ondersoek ŉ saak van moord en niemand is nog in hegtenis geneem nie.” Volgens Swart het Jacobs die huis gehuur.